Атанас Трифонов Илиев е роден е на 2 февруари 1852 година в Ески Заара (днес Стара Загора), в семейството на търговец. Учи в Стара Загора, Пловдив, Табор, Прага и Белград. Преди Освобождението е учител в Светиниколското мъжко училище в родния си град, в Търново и Горна Оряховица по време на Освободителната война. Участва в подготовката на Старозагорското въстание 1875 година, задържан в местния затвор и освободен след няколко месеца. През 1876 година се запознава с Иван Вазов в Цариград, където участва в редактирането на вестник „Ден”. След Освобождението (1878) е преводач на губернатора в Сливен, председател на временния съвет в Одрин, участник в Учредителното събрание. От 1878 година до края на 1883 е секретар-началник на Префектурата в Стара Загора, след което е префект на града до 1885 година, а през 1885-1886 окръжен управител на Шумен. Член е на Висшия учебен съвет при Министерството на народното просвещение в София (1895 – 1900) и началник на училищния отдел на Българската екзархия в Цариград (1900 – 1903). Уредник е на „Сборник за народни умотворения, наука и книжнина” (1889). Издава списание „Надежда” в Стара Загора (1900), което редактира заедно със Стефан Момчилов. От 1900 година е действителен член на Българското книжовно дружество, днес Българска академия на науките. Съосновател и пръв председател на Археологическото дружество „Августа Траяна” в Стара Загора, на което дарява през 1921 – 1922 година част от домашната си библиотека. Депутат е в V Велико народно събрание (1911) и в ХV Обикновено народно събрание (1911 – 1913). 

Атанас Илиев е дългогодишен учител и директор на Марийнската държавна девическа гимназия в Стара Загора (1895 – 1900; 1903 – 1906). Пръв председател е на основаната през 1906 година  Родителска дружба в града.

Автор е на: „Отбор от животописи на велики мъже от всички времена и народи”. Кн. 1 – 2. (Сливен, 1884 – 1885), „Старозагорски окръг в народноикономическо отношение” (Стара Загора, 1885), „Телесно и душевно възпитание в средните учебни заведения” ( Стара Загора, 1889), „Политическа студия на руското обществено мнение и политика за работите на Балканския полуостров” (Стара Загора, 1899), „Спомени за Димитър Наумов” (Стара Загора, 1900), „Поглед върху дейността на Българската екзархия 1877 - 1902” – в съавторство с Никола Начов и Стоян Аргиров (Лайпциг, 19002), „Уроци от Америка по политическото възпитание” (Стара Загора, 1909), „Път към напредък” (Стара Загора, 1910), „Ромънска топонимия от славянобългарски произход” (София, 1925), „Спомени на... с план на Стара Загора и 80 образа в текста” (София, 1926).
Превежда от руски език „Д. И. Писарев. Съкратена история на умственото развитие в Европа”, кн. 1 от Дж. Дрепер – превод от английски език (Цариград, 1875)  и „Сирота мома” от Карл Ядомир Ербек (Стара Загора, 1888).

Съставител е на: „Читанка за І клас” (Пловдив, 1884), „Читанка за ІІ клас” (Пловдив, 1885), „Читанка за ІІІ клас” (Пловдив, 1885), „Читанка за ІV клас” (Пловдив, 1887), „Начална практическа граматика” (Пловдив, 1887), „Синтаксис на българския език” (Пловдив, 1888), „Малка христоматия за ІІ клас” (Пловдив, 1889), „Старобългарски речник” (Пловдив, 1901), „Българска граматика за І клас” (Пловдив, 1910), „Литература за ІІІ гимназиален клас” (Варна, 1914), „Граматика за І прогимназиален клас и славянско четене” (Търново, 1922), „Наръчник по литература” (Търново, 1923), „Учебник по литература” (Търново, 1927).

Сътрудник на вестник „Ден” и на списанията „Деница,” „Наука”, „Периодическо списание”, „Училище”, „Читалище”.

Умира в Стара Загора на 12 февруари 1927 година.

